تيرات الترجيح أولّا پيلانتيات (رسميا تيرات من النقطة دپيلانتي، بلعربية: ضربات جزاء ترجيحية، بالنݣليزية: Penalty shoot-out) هي طريقة ديال تهراس التعادول والتحديد ديال شكون ربح ماطش فالرياضة د كورة، واللي ماخصّوش يسالي بالتعادول فاش يساليو لميطات لعاديين وحتى لميطات الزايدين (إلا تستاعملو). فتيرات الترجيح، لكوايرية كايشدو النوبة على التير على لݣول اللي عاس عليه لحارس ديال لفرقة لوخرة بوحدو. كولّا فرقة عندها لحق فخمسة ديال التيرات اللي خاص يلعبوهوم كوايرية مختالفين، واللي قدر يماركي عدد كبير فيهوم كايربح لماطش. تيرات الترجيح كايساليو فاش لفرقة كايكون عندها عدد ديال لبيوتة ماتقدرش توصل ليه لفرقة لوخرة. إلا كانو التيرات الناجحين ديال لفراقي مݣادّين، كايدوزو لدورة خرة ديال التيرات. التيرات اللي كانو ناجحين ماكايتحسبوش معا لبيوتة ديال لكوايرية أولّا لفرقة، وكايكونو بوحدهوم فالنتيجة ديال لماطش. واخا الطريقة ديال تيرات الترجيح كاتشبه لپيلانتي، كاينين شي فروقات بيناتهوم. واحد لفرق اللي باين بزاف هو باللي لا لكوايري اللي تيرا ولا أي لعّاب آخور من غير لحارس اللي يقدر يلعب بلكورة مرّة خرة من مورا ماتّيرات. التيرات د الترجيح هي وحدة من تلاتة ديال الطرق اللي كاتخدّم باش يتهرس التعادول ديال شي ماطش واللي قابلة بيهوم لقواعد د اللعبة؛ لوخرين هوما لميطات الزايدين و، فلحالة ديال ميطشان لألي والروتور، قانون لبيوتة د الضيف.